**Z A P I S N I K**

**sa 31. sjednice Općinskog vijeća Općine Stubičke Toplice, održane dana 01. srpnja 2020. godine u Mjesnom domu Strmec Stubički, Strmec Stubički 161, Stubičke Toplice.**

Prisutni:

Tomislav Mlinarić – predsjednik Općinskog vijeća,

Nedjeljko Ćuk, Zrinka Košić Bosnar, Jurica Knezić, Sanja Čajko, Dejan Borovčak, Filip Poštek, Dejan Hrastinski, Sabina Frgec, Nikola Kristić – vijećnici Općinskog vijeća Općine Stubičke Toplice

Odsutni: Robert Pilski, Damir Pavrlišak, Nina Gradiški Zrinski

Josip Beljak, načelnik Općine Stubičke Toplice

Mirela Hučić, v.d. ravnateljica Općinske knjižnice Stubičke Toplice

Kristina Ljubić, ravnateljica Dječjeg vrtića „Zvirek“ Stubičke Toplice

Tea Penezić, viši stručni suradnik za pravne poslove

Dubravka Špiček, voditelj odsjeka za proračun i računovodstvo

Zapisničar: Melita Šarić

Započeto: 19,00 sati

Predsjednik Općinskog vijeća Općine Stubičke Toplice, Tomislav Mlinarić, otvara trideset i prvu sjednicu Općinskog vijeća Općine Stubičke Toplice, pozdravlja: načelnika Općine Stubičke Toplice Josipa Beljaka, Mihaelu Hučić, v.d. ravnateljicu Općinske knjižnice Stubičke Toplice, Kristinu Ljubić, ravnateljicu Dječjeg vrtića „Zvirek“ Stubičke Toplice, članove Općinskog vijeća Općine Stubičke Toplice i prisutne službenice Jedinstvenog upravnog odjela.

Predsjednik Općinskog vijeća konstatira da je na sjednici nazočno deset od trinaest vijećnika Općinskog vijeća Općine Stubičke Toplice te da Općinsko vijeće može donositi pravovaljane odluke.

Predsjednik Općinskog vijeća Tomislav Mlinarić na usvajanje daje

**D N E V N I R E D**

1. Usvajanje zapisnika sa 30. sjednice Općinskog vijeća Općine Stubičke Toplice.
2. Prva izmjena Proračuna Općine Stubičke Toplice za 2020. godinu s pratećim odlukama.
3. Donošenje Odluke o utvrđivanju prijedloga Prve izmjene Programa gradnje objekata i uređaja komunalne infrastrukture na području Općine Stubičke Toplice za 2020.godinu.
4. Donošenje Prve izmjene Programa održavanja komunalne infrastrukture na području Općine Stubičke Toplice za 2020. godinu.
5. Donošenje Odluke o uključivanju Općine Stubičke Toplice u provedbu programa „HBOR – subvencija kredita“.
6. Donošenje Odluke o stavljanju van snage Odluke o osnivanju postrojbe civilne zaštite za područje Općine Stubičke Toplice.
7. Donošenje Smjernica za organizaciju i razvoj sustava civilne zaštite Općine Stubičke Toplice za razdoblje od 2020. do 2023. godine.
8. Donošenje Odluke o izmjeni Odluke o imenovanju službenika za informiranje i zamjenika.
9. Davanje suglasnosti na prijedlog 1. izmjene financijskog plana Općinske knjižnice Stubičke Toplice za 2020. godinu.
10. Davanje suglasnosti na prijedlog 1. izmjene financijskog plana Dječjeg vrtića ZVIREK Stubičke Toplice za 2020. godinu.
11. Pitanja i prijedlozi.

Predloženi dnevni red jednoglasno je usvojen sa deset (10) glasova.

**Ad.1.**

**Usvajanje zapisnika s 30. sjednice Općinskog vijeća Općine Stubičke Toplice.**

Tomislav Mlinarić, predsjednik Općinskog vijeća Općine Stubičke Toplice, obavještava da je zapisnik sa 30. sjednice Općinskog vijeća dan u privitku poziva. Otvara raspravu.

Vijećnik Nikola Kristić obratio se riječima da zapisnik treba odražavati ono što je rečeno, mora odgovoriti na pitanja tko, što, kada, zašto? Konstatira da zapisnik nije prijepis snimke i da ga treba staviti u kontekst, mora biti razumljiv onome tko nije bio na sjednici. Upozorava da se u tom dijelu detalji malo poprave i da se to uzme u obzir u buduće. S druge strane stavio je jednu zaključnu rečenicu koja se odnosila na preminulog djelatnika Općine, poentirao i rekao zaključno „sramota“ i to nije ušlo u zapisnik. Traži da se zapisnik napravi u kontekstu i da svima bude razumljiv. Da nije bio na sjednici ne bi baš shvatio sve.

Kako na zapisnik nema daljnjih primjedbi isti se daje na usvajanje.

Zapisnik je usvojen jednoglasno sa deset (10) glasova.

**Ad. 2.**

**Prva izmjena Proračuna Općine Stubičke Toplice za 2020. godinu s pratećim odlukama**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali prijedloga Prve izmjena Proračuna Općine Stubičke Toplice za 2020. godinu s pratećim odlukama. Riječ daje gđi Dubravki Špiček.

Dubravka Špiček, voditelj odsjeka za proračun i računovodstvo, pojašnjava da Prvom izmjenom Proračuna u visini od 5.363.943,00 kuna umanjen je u odnosu na izvorni plan za 8,3 % odnosno za 1.398.850,00 kuna. Sastoji je od proračuna općine i financijskih planova Dječjeg vrtića Zvirek i Općinske knjižnice Stubičke Toplice. U obrazloženju je navedeno koji iznosi su vezani za korisnike. Prva izmjena sastavljena je radi usklađivanja prihoda i rashoda, odnosno za ostvarenje u tekućoj godini za prvih pet mjeseci te očekivanim ostvarenjem do kraja godine. U istom je uključen i rezultat poslovanja iz 2019. godine odnosno način na koji će se pokriti manjak iz prethodne godine. Prilikom izrade u obzir su uzeti rezultati prihoda i rashoda u prvih pet mjeseci. Pojedini prihodi planirani su temeljem toga u manjem iznosu: prihod na poreza od poreza na promet nekretnina, poreza na potrošnju, komunalne naknade, prihoda od zakupa poslovnih prostora. Sukladno planu prihoda korigirani su i rashodi. Najveća promjena se dogodila na rekonstrukciji prometne površine za poboljšanje sigurnosti prometa u ulici Vladimira Nazora, u kojem projektu Općina ima udio od 500.000,00 kuna. Rješenjem MUP a isti će sudjelovati sa 500.000,00 kuna. Velik dio rashoda koji nije bio planiran raspoređen je temeljem tih sredstava. Dio rashoda odnosi se i na povećane aktivnosti vezano za uređenje dječjih igrališta i gradnju novog igrališta u naselju Podgaj. Najznačajnije izmjene u prihodima i rashodima uvjetovane su nastalom situacijom vezanom za negativne posljedice uzrokovane korona virusom. Određeni rashodi morali su se popravljati vezano uz nastale promjene. U obrazloženju detaljno su objašnjeni projekti koji će se realizirati i koji će biti izvor financiranja.

Vijećnica Sabina Frgec postavlja upite načelniku vezano za: manifestacije koje su ostale u proračunu, a diljem Hrvatske one se otkazuju zbog novog vala COVIDA 19 te zašto se ta sredstva ne usmjere negdje drugdje, moli pojašnjenje jer je navedeno da je 20.000,00 kuna namijenjeno za nabavu opreme u školi pa moli da se navede koja je to točno oprema, 20.000,00 kuna za izradu priznanja Općine koja će se dodijeliti, a zna se da nije donesena Odluka o dodijeli priznanja, potom povećanje stavke za održavanje zelenih površina, za 40.000,00 kuna iako je pred nama predstojeća kriza uzrokovana covidom, nabava koševa i klupa. U Proračunu za 2020. godinu koji je donesen 2019. stajala je izgradnja nadstrešnice autobusnog stajališta u Strmcu, a toga više nema. Moli pojašnjenje za probijanje projekta za 57.000,00 kuna. Autobusni prijevoz učenika osnovne škole, a zna se da je bila on line nastava, za učenike nižih razreda dva mjeseca i učenike viših razreda do kraja. Nije smanjen iznos za prijevoz pa moli pojašnjenje. Moli pojašnjenje za dječja igrališta jer je povećanje 80.000,00 kuna. Radi se igralište u Podgaju, no u obrazloženju stoji da dolazi do povećanja za igralište Podgaj jer treba zamijeniti postojeće sprave na igralištu koje uopće ni ne postoji. Predlaže da se razmisli o igralištu u naselju Brezina gdje ima pet zgrada i šesta je u izgradnji. U obrazloženju stoji da naša osnovna škola organizira produženi boravak s tim da će Općina participirati u iznosu od 20.000,00 kuna za ovu godinu odnosno neka tri mjeseca. Predlaže načelniku da razmotri mogućnost da se roditeljima omogući besplatan produženi boravak. I da se sredstva predviđena za manifestacije, koje će najvjerojatnije biti ukinute radi mjera prouzrokovane covidom, preusmjere na besplatan boravak i da se sredstva od manifestacija koja su preko tristo tisuća kuna usmjere na zatvaranje minusa iz 2019. godine koji iznosi oko milijun kuna.

Josip Beljak, općinski načelnik, zahvaljuje na pitanjima i konstatira da je u dvije minute postavljeno puno pitanja i da će se vijećnici dostaviti pisani odgovor na sva pitanja.

Vijećnica moli da joj se sada odgovori na pitanje vezano za boravak djece, kao i za sredstva osigurana za manifestacije, na što je načelnik odgovorio da navede jednu općinu ili grad koja ima organiziran potpuno besplatan boravak.

Vijećnica odgovara da ne zna zašto se mi moramo komparirati sa drugima te postavlja pitanje možemo li ili ne možemo.

Načelnik odgovara da je prijedlog došao od strane župana i da nigdje ne piše da će boravak biti besplatan, već da su navedene pogodnosti koje će roditelj imati ukoliko ima jedno dijete, dvoje ili troje djece.

Vijećnica navodi da ne vidi razlog zašto se to ne bi moglo.

Načelnik odgovara da će se vidjeti kakva će biti situacija jer rebalans se radio u vrijeme kada se nije znala situacija koja će biti sa coronom odnosno u vrijeme kada nije bilo oboljelih mjesec dana. Situacija se trenutno razbuktala. Rebalans će se opet raditi za dva do tri mjeseca ovisno o uvjetima. Sve ovisi o pandemiji. Besplatan boravak djece će se razmotriti. Traži se besplatan boravak za vrtić i za ostalo, ali pita se otkuda.

Vijećnik Nikola Kristić navodi da u procjeni financijskog stanja Općina je navela da će iz 2019. u 2020. prenijeti manjak u iznosu od milijun kuna. Taj manjak prenesen je iz 2017. kada se krenulo u ovaj mandat i rečeno je da će svake godine dvjesto - tristo tisuća kuna biti sanirano ili nadoknađeno. Navodi kako je tada rekao da je neozbiljno reći da će dvjesto – tristo tisuća biti vraćeno u proračun ako se ne kaže sa koje stavke. Konstatira da 2018., 2019. nije ništa napravljeno, a onda se kaže da će se pokriti viškom 2020. - 2022. Navodi da to ne može, mandat ovog vijeća traje do 2021. godine. Možda će rijetki biti tu, a možda nitko neće biti tu. U svakom slučaju novom sazivu ostaje dug od milijun kuna. Podsjeća da je na prvoj sjednici vijeća predložio odricanje svih naknada, a samo naknada predstavničkog tijela je dvjesto sedamdeset tisuća kuna puta četiri godine i to bio dug. Smatra da bi to bilo pošteno od svih, jer ako nije drugačije moguće, da je pošteno da se odreknu naknade da se pokrije dug, jer nije zaslužena i jer ostaje dug nekome tko dolazi iza. Smatra da to nije u redu. Kako pokriti dug od prije kada se Proračun smanjuje. Smatra da stavke nisu dobro procijenjene i da to nije dobra analiza.

Josip Beljak, načelnik odgovara da obzirom da se spominje dug od preuzimanja vlasti od milijun kuna, napominje da je dobro poznato da kade se išlo u energetsku obnovu zgrade osnovne škole Vladimir Bosnar bila ponuđena vrijednost radova za milijun kuna veća od procijenjene, budući da su troškovnici rađeni tri godine u natrag. Trenutno stanje na tržištu je takvo da su porasle cijene i materijala i rada. Samo na toj stavci je bilo milijun kuna dodatnog troška. Lani je također bila i poplava u općini gdje je bila sanacija u visini od pola milijuna kuna. Ove godine nam se desila corona koja nam je uzela također pola milijuna kuna. Te tri stavke su dva milijuna kuna, da toga nije bilo bili bi u plusu milijun kuna. Napominje također da ovih prvih mjeseci imamo plus od devetsto i pedeset tisuća kuna, što je trenutno stanje od pedeset tisuća kuna manjka što ne znači da se do kraja godine neće opet nešto promijeniti. Za sve te odluke je na kraju i glasano, kada je došlo do povećanja troškova škole odluka je bila jednoglasna i to prilikom donošenja odluke o odabiru izvođača. To je realno jer je takvo stanje na tržištu. Konstatira da je pitanje koliko bismo uštedjeli ukidanjem dnevnica.

Vijećnik Nikola Kristić slaže se sa navedenim osim u dijelu za prostorije općine jer se vijećnike niša nije pitalo i jer u to doba ni nije bilo sjednice općinskog vijeća. Uvažava druge rečene stvari no međutim pitanje je gdje će se uštedjeti na neki način, možda na projektima platiti manje i tako uštedjeti.

Vijećnica Sabina Frgec nadovezuje sa na riječi kolege Nikole Kristića vezano za obnovu prostorija za pola milijuna kuna. Šteta je bila procijenjena na 47.000,00 kuna za prostorije koje su stradale u poplavi. Cijelo vrijeme se govori, da je trebalo obnoviti samo prostorije koje su stradale u poplavi.

Načelnik ju podsjeća da je bila na sjednici, koja se održala također ovdje u Strmcu i da je bilo rečeno da kada se uređuje da će se obnoviti sve. Da trideset godina nije ulagano ništa i da će se sada obnovit sve što je potrebno te da daljnjih trideset godine neće biti ulaganja.

Vijećnica odgovara da su dignute ruke, a pitanje je bilo od kuda će se namiriti troškovi. Rečeno je, a to stoji u zapisniku, da će se dio namiriti od osiguravajuće kuće i od općinskih sredstava. Osiguravajuća kuća je dala 47.000,00 kuna, a ostatak općina.

Načelnik ponovo podsjeća da je na sjednici odlučeno da će se urediti prostor. Obraća se vijećnici da cijelo vrijeme obmanjuje javnost i daje netočne podatke te da to nije u redu. Vijećnica odgovara da ne obmanjuje javnost već da iznosi činjenice.

Obzirom da nema više pitanja niti prijedloga, predlaže se donošenje prve izmjene Proračuna Općine Stubičke Toplice za 2020. godinu, sa pratećim odlukama.

Sa sedam (7) glasova za glasova i tri (3) suzdržana glasa donosi se

**O D L U K A**

Članak 1.

Općinsko vijeće Općine Stubičke Toplice donosi prvu izmjenu Proračuna Općine Stubičke Toplice za 2020. godinu sa prihodima od 15.363.943,00 kuna i rashodima od 14.903.020,18 kuna, kako slijedi:

Plan 1. Izmjena

Prihodi se po strukturi raspoređuju po:

- prihodima poslovanja 16.710.793,00 15.263.943,00

- prihodima od nefinancijske imovine 52.000,00 100.000,00

Rashodi se odnose na:

- rashode poslovanja 9.459.258,00 9.262.285,18

- rashode za nabavu nefinancijske imovine 6.861.835,00 5.640.735,00

RAZLIKA 441.700,00 460.922,82

Neto zaduživanje/financiranje -241.700,00 -241.700,00

Raspoloživa sredstva iz prethodnih godina

višak/manjak iz prethodnih godina -2.000.000,00 -219.222,82

**Članak 2.**

Donose se prateće Odluke uz treću izmjenu Proračuna:

- prva izmjena Plana razvojnih programa Općine Stubičke Toplice za 2020. godinu

- prva izmjena Odluke o socijalnom programu Općine Stubičke Toplice za 2020. godinu

- prva izmjena Odluke o programu javnih potreba u sportu za 2020. godinu

- prva izmjena Odluke o programu javnih potreba u kulturi za 2020. godinu

- prva izmjena Odluke o programu utroška sredstava od prodaje stanova na kojima postoji stanarsko pravo za 2020. godinu

- prva izmjena Odluke o programu utroška sredstava boravišne pristojbe za 2020. godinu

- prva izmjena Odluke o programu utroška sredstava naknade za zadržavanje nezakonito izgrađenih zgrada u prostoru za 2020. godinu

**Članak 3.**

Prva izmjena Proračuna Općine Stubičke Toplice za 2020. godinu stupa na snagu osmog dana od dana objave u Službenom glasniku Krapinsko-zagorske županije.

**Ad.3.**

**Donošenje Odluke o utvrđivanju prijedloga Prve izmjene Programa gradnje objekata i uređaja komunalne infrastrukture na području Općine Stubičke Toplice za 2020.godinu.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali prijedloga Odluke o utvrđivanju prijedloga Prve izmjene Programa gradnje objekata i uređaja komunalne infrastrukture na području Općine Stubičke Toplice za 2020. godinu. Otvara raspravu.

Kako nema upita na usvajanje se daje donošenjeOdluke o utvrđivanju prijedloga Prve izmjene Programa gradnje objekata i uređaja komunalne infrastrukture na području Općine Stubičke Toplice za 2020.godinu.

Sa sedam (7) glasova za glasova i tri (3) suzdržana glasa donosi se

**PRVU IZMJENU PROGRAMA GRADNJE OBJEKATA I UREĐAJA KOMUNALNE INFRASTRUKTURE**

**NA PODRUČJU OPĆINE STUBIČKE TOPLICE ZA 2020. GODINU**

Članak 1.

Prvom izmjenom Programa gradnje i uređaja komunalne infrastrukture na području Općine Stubičke Toplice za 2020. godinu mijenja se procjena troškova i iskaz financijskih sredstava potrebnih za ostvarivanje Programa i to za:

- javne površine,

- nerazvrstane ceste,

- javne prometne površine na kojima nije dopušten promet motornim vozilima

- groblje,

- javnu rasvjetu,

- opskrbu pitkom vodom,

- održavanje čistoće.

Članak 2.

Tablica koja sadrži opis poslova s procjenom troškova i iskazom financijskih sredstava potrebnih za gradnju pojedinih objekata i uređaja komunalne infrastrukture, te izvor financiranja, sastavni je dio i prilog ovog Programa.

Članak 3.

Ova Odluka objavit će se u „Službenom glasniku Krapinsko-zagorske županije“.

**Ad.4.**

**Donošenje Prve izmjene Programa održavanja komunalne infrastrukture na području Općine Stubičke Toplice za 2020. godinu.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali prijedloga Odluke o utvrđivanju prijedloga Prve izmjene Programa održavanja objekata i uređaja komunalne infrastrukture na području Općine Stubičke Toplice za 2020. godinu. Otvara raspravu.

Kako nema upita na usvajanje se daje donošenjeOdluke o utvrđivanju prijedloga Prve izmjene Programa održavanja objekata i uređaja komunalne infrastrukture na području Općine Stubičke Toplice za 2020.godinu.

Sa sedam (7) glasova za glasova i tri (3) suzdržana glasa donosi se

**PRVA IZMJENU PROGRAMA ODRŽAVANJA KOMUNALNE INFRASTRUKTURE NA PODRUČJU OPĆINE STUBIČKE TOPLICE**

**ZA 2020. GODINU**

**UVODNE ODREDBE**

**1.1.** Ovom Prvom izmjenom Programaodržavanja komunalne infrastrukture na području Općine Stubičke Toplice u 2020. godini (u daljnjem tekstu: I. izmjena Programa) utvrđuje se opis i mijenja opseg poslova održavanja komunalne infrastrukture s procjenom pojedinih troškova po djelatnostima i iskaz financijskih sredstava potrebnih za ostvarivanje Programa s naznakom izvora financiranja.

**1.2.** I. izmjenom Programa se na osnovi zadataka i mjera utvrđenih na području održavanja prometne i komunalne infrastrukture Općine Stubičke Toplice, a u skladu s predvidivim sredstvima i izvorima financiranja utvrđenih Proračunom Općine Stubičke Toplice za 2020. godinu, određuju radovi na održavanju komunalne infrastrukture i to:

održavanje nerazvrstanih cesta

održavanje javnih zelenih površina

održavanje građevina, uređaja i predmeta javne namjene

održavanje javne rasvjete

opskrba pitkom vodom – lokalni vodovod Sljeme-Pila-Strmec Stubički

održavanje javnih prometnih površina na kojima nije dopušten promet motornim vozilima

održavanje čistoće javnih površina

**1.3.** Predviđena sredstva za financiranje I. izmjene Programa u 2020. godini u ukupnom iznosu od **1.537.700,00** **kuna** raspoređuju se za financiranje obavljanja komunalnih djelatnosti održavanja komunalne infrastrukture iz točke 1.2.I. izmjenaPrograma će sefinancirati sredstvima komunalne naknade, komunalnog doprinosa, Proračuna Općine, naknade za koncesiju, vlastitih prihoda, pomoći od izvanproračunskog korisnika Državnog Proračuna te ostalih prihoda za posebne namjene.

**SREDSTVA ZA OSTVARIVANJE PROGRAMA S NAZNAKOM IZVORA FINANCIRANJA**

**2.1.** Sredstva potrebna za ostvarivanje Programa osigurat će se iz sljedećih izvora:

|  |  |
| --- | --- |
| **IZVOR FINANCIRANJA** |  |
| **Komunalna naknada** | **500.000,00** |
| **Komunalni doprinos** | **150.000,00** |
| **Sredstva iz Proračuna** | **266.700,00** |
| **Naknada za koncesiju** | **40.000,00** |
| **Vlastiti prihodi** | **109.700,00** |
| **Pomoći od izvanproračunskog korisnika državnog proračuna** | **313.000,00** |
| **Ostali prihodi za posebne namjene** | **158.300,00** |

**ODRŽAVANJE KOMUNALNE INFRASTRUKTURE**

Na temelju predvidivih sredstava za ostvarivanje I. izmjene Programa, u nastavku se određuju poslovi i radovi na održavanju objekata i uređaja komunalne infrastrukture u 2020. godini po vrsti komunalne djelatnosti, s procjenom pojedinih troškova, kako slijedi:

|  |  |  |  |  |
| --- | --- | --- | --- | --- |
| **Red. br.** | **OPIS STAVKE** | **Jed.**  **mjere** | **Količina** | **Procijenjena vrijednost troškova** |
| **1.** | **Održavanje nerazvrstanih cesta** |  |  | **1.013.000,00** |
| **1.1.** | ***Asfaltni kolnik*** |  |  | **97.200,00** |
|  | Zatvaranje udarnih rupa asfaltnom masom sa obradom rubova i ugradnjom kamenog materijala | m2 | 500,0 | 90.000,00 |
|  | Rezanje asfalta | m | 200,0 | 5.000,00 |
|  | Zatvaranje udarnih rupa-ručno | m2 | 4,0 | 1.000,00 |
|  | *Iskop kofera* | m3 | 10,0 | 1.200,00 |
| ***1.2.*** | ***Kolnik od kamenog materijala*** |  |  | **214.000,00** |
|  | Utovar i dovoz kamenog materijala sa deponija | h | 100,0 | 29.000,00 |
|  | Zatvaranje udarnih rupa ručno | m2 | 160,0 | 20.000,00 |
|  | Strojno poravnanje rasutog kamenog materijala | m2 | 8.060,0 | 105.000,00 |
|  | Valjanje rasutog kamenog materijala | h | 170,0 | 20.000,00 |
|  | Nabava i prijevoz kamenog materijala | t | 630,0 | 40.000,00 |
| ***1.3*** | ***Održavanje bankina*** |  |  | **66.300,00** |
|  | Skidanje bankina ručno | m | 50,0 | 1.500,00 |
|  | Skidanje bankina strojno | m | 1.600,0 | 40.000,00 |
|  | Popravak oštećenih dijelova bankina | m | 930,0 | 24.800,00 |
| ***1.4*** | ***Održavanje usjeka i zasjeka*** |  |  | **13.500,00** |
|  | Strojna izrada pokosa uz nerazvrstanu cestu sa utovarom i odvozom na deponiju | h | 30,0 | 13.500,00 |
| ***1.5.*** | ***Održavanje opreme ceste*** |  |  | **15.000,00** |
|  | Popravak prometnih znakova | kom | 4,0 | 500,00 |
|  | Nabava i zamjena prometnog znaka | kom | 4,0 | 5.000,00 |
|  | Nabava i zamjena stupa prometnog znaka | kom | 4,0 | 1.000,00 |
|  | Nabava i prometnog ogledala | kom | 2,0 | 5.000,00 |
|  | Čišćenje i ličenje stupova prometnih znakova | kom | 10,0 | 2.000,00 |
|  | Popravak cestovnih stupića | kom | 5,0 | 1.500,00 |
| ***1.6.*** | ***Održavanje zelenila uz nerazvrstanu cestu*** |  |  | **170.000,00** |
|  | Malčanje trave | h | 160,0 | 45.000,00 |
|  | Obrezivanje grmalja i drveća-strojno sa drobljenjem | h | 230,0 | 70.000,00 |
|  | Obrezivanje grmlja i drveća-ručno | h | 175,0 | 30.000,00 |
|  | Čišćenje zemljišnog pojasa | h | 90,0 | 25.000,00 |
| ***1.7.*** | ***Tekuće održavanje mostova*** |  |  | **25.200,00** |
|  | Popravak betonskih mostova | h | 125,0 | 25.200,00 |
| ***1.8.*** | ***Čišćenje snijega*** | godišnje | - | **313.000,00** |
| ***1.9.*** | ***Održavanje građevina javne odvodnje oborinskih voda*** |  |  | **88.500,00** |
|  | Strojno čišćenje cestovnog jarka sa utovarom i odvozom na deponij | m | 3.850,0 | 50.000,00 |
|  | Ručno čišćenje cestovnog jarka | m | 40,0 | 1.000,00 |
|  | Čišćenje slivnika | kom | 50,0 | 5.000,00 |
|  | Čišćenje linijske rešetke | m | 60,0 | 3.000,00 |
|  | Čišćenje cijevi propusta | h | 65,0 | 6.000,00 |
|  | Dobava i zamjena cestovnog rubnjaka | m | 10,0 | 2.000,00 |
|  | Nabava i zamjena linijske rešetke ČBR 235 mm x 16 mm | m | 10,0 | 7.000,00 |
|  | Nabava i zamjena poklopca revizijskih okana 600 x 600 mm nosivosti 15t | kom | 5,0 | 5.000,00 |
|  | Nabava i zamjena slivne rešetke 400x400 mm nosivosti 25t | kom | 3,0 | 2.500,00 |
|  | Demontaža postojećeg okvira poklopca revizijskog okna i montaža novog | kom | 2,0 | 4.000,00 |
|  | Demontaža postojećeg okvira slivne rešetke i montaža novog | kom | 2,0 | 3.000,00 |
| **1.10.** | ***Nepredviđeni radovi i usluge*** |  |  | **10.300,00** |
| **2.** | **Održavanje javnih zelenih površina** |  |  | **185.000,00** |
| 2.1. | Održavanje parkova i cvijeća (košnja trave, grabljenje lišća, uređenje i održavanje cvjetnih gredica, rezanje suhih stabala, održavanje ukrasnog grmlja, parkovnih klupa i ostali potrebni radovi uključujući i materijal) | paušal | 1 | 40.000,00 |
| 2.2. | Sadnja cvijeća | paušal | 1 | 90.000,00 |
| 2.3. | Održavanje dječjih igrališta | kom | 5 | 50.000,00 |
| 2.4. | Nepredviđeni radovi, usluge i materijal | paušal | 1 | 5.000,00 |
| **3.** | **Održavanje građevina, uređaja i predmeta javne namjene** |  |  | **70.000,00** |
| 3.1. | Održavanje fontane | kom | 1 | 40.000,00 |
| 3.2. | Održavanje javnog sata | kom | 1 | 1.000,00 |
| 3.3. | Održavanje urbane opreme | kom | 2 | 1.000,00 |
| 3.4. | Održavanje autobusnih nadstrešnica | kom | 6 | 1.000,00 |
| 3.5. | Održavanje oglasnih panoa | kom | 5 | 25.000,00 |
| 3.6. | Nepredviđeni radovi i usluge | paušal | 1 | 2.000,00 |
| **4.** | **Javna rasvjeta** |  |  | **115.000,00** |
| 4.1. | Održavanje objekata javne rasvjete – uključuje elektromontažne radove te hitne intervencije | Po potrebi | - | 15.000,00 |
| 4.2. | Utrošak el. energije | godišnje | - | 100.000,00 |
| **5.** | **Opskrba pitkom vodom – lokalni vodovod Sljeme – Pila – Strmec Stubički** |  |  | **109.700,00** |
| 5.1. | Usluga tekućeg i investicijskog održavanja (podrazumijeva zamjenu neispravnih dijelova, popravak puknuća te ostale potrebne radove) | Po potrebi | - | 97.000,00 |
| 5.2. | Električna energija za klorinatorsku stanicu | godišnje | - | 700,00 |
| 5.3. | Laboratorijske usluge | godišnje | - | 12.000,00 |
| **6.** | **Održavanje javnih prometnih površina na kojima nije dopušten promet motornim vozilima** |  |  | **35.000,00** |
| 6.1 | Održavanje pješačkog mosta | kom | 1 | 35.000,00 |
| **7.** | **Održavanje čistoće javnih površina** |  |  | **10.000.00** |
| 7.1 | Koševi za otpad | kom | 5 | 10.000,00 |

|  |  |  |
| --- | --- | --- |
| REKAPITULACIJA | | |
| 1. | Održavanje nerazvrstanih cesta | 1.013.000,00 |
| 2. | Održavanje javnih zelenih površina | 185.000,00 |
| 3. | Održavanje građevina, uređaja i predmeta javne namjene | 70.000,00 |
| 4. | Javna rasvjeta | 115.000,00 |
| 5. | Opskrba pitkom vodom – lokalni vodovod Sljeme – Pila – Strmec Stubički | 109.700,00 |
| 6. | Održavanje javnih prometnih površina na kojima nije dozvoljen promet motornih vozila | 35.000,00 |
| 7. | Održavanje čistoće javnih površina | 10.000,00 |
|  | **SVEUKUPNO:** | **1.537.700,00** |

**ZAVRŠNE ODREDBE**

Ova Odluka objavit će se u „Službenom glasniku Krapinsko-zagorske županije“.

**Ad.5.**

**Donošenje Odluke o uključivanju Općine Stubičke Toplice u provedbu programa „HBOR – subvencija kredita“.**

Tomislav Mlinarić, predsjednik Općinskog vijeća riječ daje pravnici Tei Penezić koja pojašnjava da se radi o subvenciji kredita poduzetnicima koji će ulagati na području Općine Stubičke Toplice, na način da će 1% kamatne stope financirati Općina, a 1% Krapinsko-zagorska županija. Ukoliko kamatna stopa bude veća od 2% isto sufinancira korisnik, odnosno ukoliko bude manja od 2% dijeli se na Općinu i Krapinsko-zagorsku županiju.

Kako nema upita na usvajanje se daje donošenjeOdluke ouključivanju Općine Stubičke Toplice u provedbu programa „HBOR – subvencija kredita“.

Jednoglasno sa deset (10) glasova donosi se

**ODLUKA**

**O UKLJUČIVANJU OPĆINE STUBIČKE TOPLICE U PROVEDBU PROGRAMA „HBOR – SUBVENCIJA KREDITA“**

**I.**

Općina Stubičke Toplice uključuje se u provedbu programa „HBOR – subvencija kredita“ ( u daljnjem tekstu: Program) koji provodi Krapinsko-zagorska županija, a namijenjen je mikro, malim i srednjim subjektima malog gospodarstva: trgovačkim društvima, obrtima, fizičkim osobama koje samostalno obavljaju djelatnost, OPG-ovima, zadrugama i profitnim ustanovama koji ulažu na području Općine Stubičke Toplice, neovisno o sjedištu odnosno prebivalištu.

**II.**

Cilj programa iz točke I. ove Odluke je povoljnije financiranje sektora malog gospodarstva, te lakša dostupnost izvorima financiranja za unapređenje poslovnih aktivnosti i otvaranje novih radnih mjesta.

**III.**

(1) U okviru programa „HBOR – subvencija kredita“ Krapinsko – zagorska županija će poduzetnicima iz točke I. ove Odluke, a kojima su odobrena kreditna sredstva u okviru programa Hrvatske banke za obnovu i razvoj (dalje u tekstu: HBOR):

- Poduzetništvo mladih, žena i početnika

- Investicije privatnog sektora

subvencionirati kamatnu stopu u visini od 1,00 postotnih poena godišnje.

(2) Navedeni programi kreditiranja HBOR-a iz stavka 1. ove točke priloženi su ovoj Odluci i čine njezin sastavni dio

(3) Općina Stubičke Toplice će subvencionirati kamatu s 1,00 postotnih poena godišnje za programe kreditiranja iz stavka 1. ovog članka Odluke.

(4) U slučaju da korisniku kredita na temelju na temelju dodatnih poticajnih mjera HBOR-a bude odobrena fiksna kamatna stopa niža od 2,00 % godišnje, Općina Stubičke Toplice i Županija će u jednakim dijelovima subvencionirati ugovorenu kamatnu stopu.

**IV.**

(1)Kreditni potencijal po Programu za subvenciju Krapinsko-zagorske županije utvrđen je Odlukom o provođenju programa „HBOR – subvencija kamata“, KLASA: 311-01/20-01/100, URBROJ: 2140/01-02-20-1 od 27. travnja 2020. godine u iznosu od 30.000.000,00 kuna (slovima: tridesetmilijunakuna).

(2) Subvencije će se odobravati po odobrenim kreditima poduzetnicima do iznosa raspoloživih proračunskih sredstava za svaku proračunsku godinu.

(3) Najviši i najniži iznos kreditnih sredstava za koje se subvencionira kamata odobrenih u okviru programa HBOR-a su:

- Poduzetništvo mladih, žena i početnika – najniži iznos 200.000,00 kuna, najviši iznos 2.000.000,00 kuna,

- Investicije privatnog sektora – najniži iznos 200.000,00 kuna, najviši iznos 5.000.000,00 kuna.

**V.**

Plasmani kreditnih sredstava obavljat će se putem HBOR-a ili putem poslovnih banaka s kojima će Krapinsko-zagorska županija zaključiti Ugovor o poslovnoj suradnji.

**VI.**

S poslovnim bankama Općina Stubičke Toplice će zaključiti Ugovor o poslovnoj suradnji na provedbi programa „HBOR – subvencija kamata.

**VII.**

Načelnik općine Stubičke Toplice potpisat će sve potrebne akte pri realizaciji uključivanja u programe kreditiranja HBOR-a, kao i ugovore o poslovnoj suradnji s HBOR-om i poslovnim bankama.

**VIII.**

Sredstva za provođenje ove Odluke osiguravaju se u proračunu Općine Stubičke Toplice za sve godine provedbe programa kreditiranja HBOR-a.

**IX.**

Odluka stupa na snagu danom donošenja, a objavit će se na službenim web stranicama te u „Službenom glasniku Krapinsko-zagorske županije“.

**Ad.6.**

**Donošenje Odluke o stavljanju van snage Odluke o osnivanju postrojbe civilne zaštite za područje Općine Stubičke Toplice.**

Tomislav Mlinarić, predsjednik Općinskog vijeća riječ daje pravnici Tei Penezić koja pojašnjava da se radi o Odluci kojom je 2016. godine osnovana postrojba Civilne zaštite. Sukladno Procjeni rizika utvrđeno da će se adekvatne mjere moći poduzeti i pokrivati Stožerom Civilne zaštite. Stoga se predlaže donošenje ove Odluke na koju se nadovezuje i slijedeća točka dnevnog reda.

U otvorenoj raspravi Vijećnik Nikola Kristić konstatira da su to ljudi i osobe koje se poziva u slučaju okolnosti kao što je potres ili pandemija kao što je i sada oko nas. Izražava nesigurnost o donošenju ove Odluke jer je potrebno jedno tijelo koje može šire djelovati od Stožera.

Vijećnica Sabina Frgec postavlja pitanje da li se donošenje ove Odluke temelji na nekoj Odluci, procjeni li Zakonu.

Tea Penezić odgovara da se donošenje Odluke temelji na Procjeni rizika za područje Općine Stubičke Toplice. On se izrađuje na temelju podataka procjene rizika od velikih nesreća, nepogoda, poplava. Na temelju Procjene donosi se Plan sustava civilne zaštite.

Kako nema daljnjih upita na usvajanje se daje donošenjeOdluke ostavljanju van snage Odluke o osnivanju postrojbe civilne zaštite za područje Općine Stubičke Toplice.

Sa osam (8) glasova za i dva (2) suzdržana glasa donosi se

**ODLUKA**

**O STAVLJANJU VAN SNAGE ODLUKE O OSNIVANJU POSTROJBE CIVILNE ZAŠTITE ZA PODRUČJE OPĆINE STUBIČKE TOPLICE**

**Članak 1.**

Ovom Odlukom stavlja se van snage Odluka o osnivanju postrojbe civilne zaštite za područje Općine Stubičke Toplice, KLASA: 810-01/16-01/10, URBROJ: 2113/03-03-16-1, od 09. ožujka 2016.god.

**Članak 2.**

Sukladno Procjeni rizika od velikih nesreća za Općinu Stubičke Toplice i analizi stanja spremnosti sustava civilne zaštite, utvrđena je visoka spremnost i dostatnost kapaciteta operativnih snaga sustava civilne zaštite na području Općine Stubičke Toplice koje u slučaju velike nesreće i katastrofe mogu u dovoljnoj mjeri samostalno i učinkovito reagirati na otklanjanju posljedica velikih nesreća i katastrofa bez postrojbe civilne zaštite opće namjene.

**Članak 3.**

Ova Odluka stupa na snagu osmog dana od dana objave u „Službenom glasniku Krapinsko – zagorske županije“.

**Ad.7.**

**Donošenje Smjernica za organizaciju i razvoj sustava civilne zaštite Općine Stubičke Toplice za razdoblje od 2020. do 2023. godine**

Tomislav Mlinarić, predsjednik Općinskog vijeća riječ daje pravnici Tei Penezić koja pojašnjava da se radi Smjernicama koje detaljno opisuju razvoj sustava. Smjernice je radila struka koja zna što je potrebno propisati i što to sve uključuje.

Kako nema upita na usvajanje se daje donošenjeOdluke ostavljanju van snage Odluke o osnivanju postrojbe civilne zaštite za područje Općine Stubičke Toplice.

Sa osam (8) glasova za i dva (2) suzdržana glasa donose se

**Smjernice**

**za organizaciju i razvoj sustava civilne zaštite Općine Stubičke Toplice**

**za razdoblje od 2020. do 2023. godine**

# 1. UVOD

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Općina Stubičke Toplice (u daljnjem tekstu: Općina) dužna je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite. Člankom 17. stavak 1. Zakona o sustavu civilne zaštite („Narodne Novine“ broj 82/15, 118/18, 31/20) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Smjernice za organizaciju i razvoj sustava civilne zaštite Općine izrađuju se na temelju Godišnje analize stanja sustava civilne zaštite.

# 2. CILJ DONOŠENJA SMJERNICA

Smjernice za organizaciju i razvoj sustava civilne zaštite donose se u cilju definiranja pojedinačnih ciljeva, sveukupnog cilja, konkretnih koraka u području civilne zaštite, potrebnih mjera poradi kojih se ti koraci utvrđuju prioritetnim u sustavu civilne zaštite za rok od 4 godine te planiranje osiguranja financijskih sredstava potrebnih za ostvarivanje prioritetnih razvojnih ciljeva sustava civilne zaštite u razdoblju od 4 godine i to na svim subpodručjima civilne zaštite.

Smjernicama se na temelju Procjene rizika od velikih nesreća za Općinu Stubičke Toplice („Službeni glasnik Krapinsko - zagorske županije“ broj 2/20), utvrđuju prioritetne preventivne mjere, dinamika i način njihovog provođenja kao i javne politike upravljanja rizicima, tj. smanjivanja ranjivosti kategorija društvenih vrijednosti (život i zdravlje ljudi, gospodarstvo te društvena stabilnost i politika) koje su na području Općine izložene utjecajima prijetnji s nositeljima njihovog provođenja.

Na temelju utvrđenih slabosti postojećih kapaciteta sustava civilne zaštite Smjernicama se utvrđuje način uspostavljanja kapaciteta za primanje kao i za postupanje po informacijama ranog upozoravanja i razvijanju rješenja na jačanju svijesti za postupanje u velikim nesrećama.

Smjernicama se usmjerava razvoj kapaciteta operativnih snaga sustava civilne zaštite, odnosno temeljnih operativnih kapaciteta (operativne snage vatrogastva, operativne snage Hrvatskog crvenog Križa i operativnih snaga HGSS-a) od značaja za reagiranje u velikim nesrećama te poboljšavanju planiranja i koordiniranja uporabe kapaciteta u velikoj nesreći.

Općina organizira poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Temeljem Zakona o sustavu civilne zaštite („Narodne Novine“ broj 82/15, 118/18, 31/20) Općina je dužna jačati i nadopunjavati spremnost postojećih snaga sustava civilne zaštite na svojem području sukladno Procjeni rizika od velikih nesreća i Planu djelovanja civilne zaštite (koji je u postupku izrade).

Ciljevi u razvoju civilne zaštite utvrđuju se na temelju izrađene Procjene rizika od velikih nesreća, s naglaskom na:

* preventivne mjere koje se povezuju s javnim politikama i nositeljima kako bi se omogućilo odgovorno upravljanje rizicima od strane svih sektorskih sudionika s lokalne razine sustava civilne zaštite,
* razvoj organizacije sustava civilne zaštite i operativnih kapaciteta za reagiranje u velikim nesrećama.

Sveukupni cilj ovih Smjernica je uspostava organiziranog i učinkovitog sustava civilne zaštite i povezivanje svih sudionika: operativnih snaga sustava civilne zaštite, žurnih službi i građana u jedinstvenu cjelinu radi smanjenja rizika od velikih nesreća i katastrofa, pružanju brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

Pojedinačni ciljevi (subpodručja) definirani su kroz normativno uređenje, planske dokumente, operativne snage sustava civilne zaštite, osposobljavanje i vođenje evidencije pripadnika operativnih snaga sustava civilne zaštite Općine (*Baza podataka*).

# 3. PLANSKI DOKUMENTI

Na temelju članka 17. stavka 1. alineja 2. Zakona o sustavu civilne zaštite („Narodne novine“ broj 82/15 i 118/18) i članka 25. st. 1. t. 16. Statuta Općine Stubičke Toplice (Službeni glasnik Krapinsko-zagorske županije broj 16/09, 9/13, 15/18), Općinsko vijeće Općine Stubičke Toplice na svojoj 25. sjednici održanoj dana 20. prosinca 2019. godine donosi Odluku o donošenju Procjene rizika od velikih nesreća za Općinu Stubičke Toplice („Službeni glasnik Krapinsko – zagorske županije“ broj 2/20).

Procjena rizika od velikih nesreća temelj je izrade Plana djelovanja civilne zaštite Općine. Na temelju odredbe članka 17. stavka 3. Zakona o sustavu civilne zaštite („Narodne Novine“ broj 82/15, 31/20), načelnik Općine Stubičke Toplice donijeti će Plan djelovanja civilne zaštite Općine Stubičke Toplice, kojeg će na temelju čl. 67. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne Novine“ broj 49/2017) izraditi Ustanova za obrazovanje odraslih za poslove zaštite osoba i imovine „Defensor“, Zagrebačka 71, 42 000 Varaždin.

Temeljem članka 64. Pravilnika o nositeljima, sadržaju i postupcima izrade planskih dokumenta u civilnoj zaštiti te načinu informiranja javnosti u postupku njihovog donošenja članak („Narodne Novine“ broj 49/17), nositelji izrade planskih dokumenata u civilnoj zaštiti, dužni su kontinuirano ili najmanje jedanput godišnje, sukladno promjenama u normativnom području, procjenama rizika ili metodološkim promjenama, provoditi njihovo usklađivanje.

Postupak usklađivanja planskih dokumenata provodi se na dva načina:

* redovno tekuće ažuriranje priloga i podataka iz sadržaja dokumenata koje, što se tiče procedure, ne implicira identičan postupak prilikom njihovog usvajanja, ali se o provedenom postupku vodi službena zabilješka,
* suštinske promjene u njihovom sadržaju, na temelju promjena u normativnom području, stanja u prostoru i povećanja urbane ranjivosti, koje zahtijevaju intervencije u drugim planskim dokumentima iste ili niže hijerarhijske razine i koje obuhvaćaju potrebu postupanja u postupku identičnom kao u postupku prilikom njihovog usvajanja.

Sukladno članku 8. stavcima 2. i 3. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne Novine“ broj 65/16), propisano je da se procjena rizika od velikih nesreća izrađuje najmanje jednom u tri godine te se njezino usklađivanje i usvajanje mora provesti do kraja mjeseca ožujka u svakom trogodišnjem ciklusu. Procjena rizika od velikih nesreća može se izrađivati i češće, ukoliko u trogodišnjem periodu nastupi značajna promjena ulaznih parametara u korištenim scenarijima i postupcima analiziranja rizika ili ako se prepozna nova prijetnja.

U Tablici 1. dati je pregled planiranih i izvršenih aktivnosti sustava civilne zaštite na području Općine.

Tablica 1: Pregled planskih dokumenata i aktivnosti s područja civilne zaštite

|  |  |  |  |  |  |
| --- | --- | --- | --- | --- | --- |
| **R.Br.** | **Planski dokumenti i aktivnosti** | | **Nositelji** | **Rok izvršenja** | **Napomena** |
| 1. | Godišnja Analiza stanja sustava civilne zaštite | | Predlaže izvršno tijelo – donosi predstavničko tijelo | Jednom godišnje – vezano uz donošenje Proračuna | / |
| 2. | Godišnji Plan razvoja sustava civilne zaštite s financijskim učincima za trogodišnje razdoblje | | Predlaže izvršno tijelo – donosi predstavničko tijelo | Jednom godišnje – vezano uz donošenje Proračuna | / |
| 3. | Smjernice za organizaciju i razvoj sustava civilne zaštite | | Predlaže izvršno tijelo – donosi predstavničko tijelo | Jednom u 4 godine – vezano uz donošenje Proračuna | / |
| 4. | Procjena rizika od velikih nesreća | | Predlaže izvršno tijelo – donosi predstavničko tijelo | Jednom u 3 godine | Ažuriranja kontinuirano / prema potrebi |
| 5. | Plan djelovanja civilne zaštite | | Izvršno tijelo | U roku od 6 mjeseci od donošenja Procjene rizika od velikih nesreća | Ažuriranja jednom godišnje i prema potrebi |
| 6. | Odluka o određivanju pravnih osoba od interesa za sustav civilne zaštite | | Predlaže izvršno tijelo – donosi predstavničko tijelo | Po donošenju procjene rizika od velikih nesreća | / |
| 7. | Stožer civilne zaštite | Imenovanje članova Stožera civilne zaštite | Izvršno tijelo | Najkasnije u roku od 30 dana po završetku lokalnih izbora | / |
| Osposobljavanje članova Stožera civilne zaštite | Izvršno tijelo | U roku od godine dana od imenovanja članova Stožera civilne zaštite | / |
| Poslovnik o radu Stožera civilne zaštite | Izvršno tijelo | Po donošenju temeljnih akata | / |
| Shema mobilizacije Stožera civilne zaštite | Izvršno tijelo | Po donošenju Procjene rizika od velikih nesreća | / |
| 8. | Postrojba civilne zaštite opća namjene | Odluka o stavljanju van snage Odluke o osnivanju postrojbe civilne zaštite opće namjene | Predstavničko tijelo | Po donošenju Procjene rizika od velikih nesreća | / |
| 9. | Povjerenici civilne zaštite i njihovi zamjenici | Imenovanje povjerenika civilne zaštite i njihovih zamjenika | Izvršno tijelo | Po donošenju Procjene rizika od velikih nesreća | Sukladno kriteriju 1 povjerenik i jedan zamjenik za max. 300 stanovnika |
| Osposobljavanje povjerenika civilne zaštite | Izvršno tijelo | Kontinuirano | Provodi Ministarstvo ili Ovlaštena ustanova |
| 10. | Koordinatori na lokaciji | | Načelnik Stožera civilne zaštite | Po donošenju Procjene rizika od velikih nesreća |  |
| 11. | Osigurava uvjete za vođenje i ažuriranje baze podataka o pripadnicima, sposobnostima i resursima operativnih snaga sustava civilne zaštite | | Izvršno tijelo | Kontinuirano | / |
| 12. | Osigurava uvjete za premještanje, sklanjanje, evakuaciju i zbrinjavanje te izvršavanje zadaća u provedbi drugih mjera civilne zaštite u zaštiti i spašavanju | | Izvršno tijelo | Kontinuirano | / |
| 13. | Kod donošenja godišnjeg plana nabave u plan uključuje materijalna sredstva i opremu snaga civilne zaštite | | Izvršno tijelo | Jednom godišnje –u sklopu donošenja Proračuna | / |
| 14. | Plan vježbi civilne zaštite | | Izvršno tijelo | Jednom godišnje | / |
| 15. | Osigurava financijska sredstva za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti | | Predlaže izvršno tijelo – donosi predstavničko tijelo | Kontinuirano | / |
| 16. | Osigurava uvjete za raspoređivanje pripadnika na dužnost povjerenika civilne zaštite te vođenje evidencije raspoređenih pripadnika | | Izvršno tijelo | Kontinuirano | / |
| 17. | Uspostavlja vođenje evidencije stradalih osoba u velikim nesrećama i katastrofama | | Izvršno tijelo | Po nastanku velike nesreće i/ili katastrofe | / |
| 18. | Plan djelovanja civilne zaštite | | Izvršno tijelo | U roku od 6 mjeseci od donošenja Procjene rizika od velikih nesreća | Do donošenja Plana djelovanja civilne zaštite na snazi je Plan zaštite i spašavanja |

# 4. OPERATIVNE SNAGE SUSTAVA CIVILNE ZAŠTITE OPĆINE STUBIČKE TOPLICE

Mjere i aktivnosti u sustavu civilne zaštite na području Općine provode sljedeće operativne snage:

* Stožer civilne zaštite Općine,
* Operativne snage vatrogastva Općine,
* Gradsko društvo Crvenog križa Donja Stubica,
* HGSS - Stanica Krapina,
* Udruge građana,
* Povjerenici civilne zaštite i zamjenici povjerenika civilne zaštite,
* Koordinatori na lokaciji,
* Pravne osobe od interesa za sustav civilne zaštite Općine.

Operativne snage sustava civilne zaštite Općine potrebno je planirati i koristiti isključivo u slučajevima velikih nesreća – događaja s neprihvatljivim posljedicama za zajednicu (npr. potres, poplava, nesreće za slučaj proloma brana na akumulacijama, nesreće u područjima postrojenja s opasnim tvarima i sl.) kada njihovo operativno djelovanje koordinira Stožer civilne zaštite Općine.

Za reagiranje u slučaju drugih izvanrednih događaja, izvan kategorije velikih nesreća čije su posljedice prihvatljive za zajednicu, potrebno je planirati kapacitete redovnih žurnih službi i to na zadaćama zbog kojih su utemeljene.

Kada izvanredni događaji čije su posljedice prihvatljive za zajednicu (npr. olujna nevremena, snijeg, led, suša i drugi iz kategorije ekstremnih vremenskih nepogoda ili određeni zdravstveni rizici kao što su toplinski val i sl.) i zahtijevaju istovremeno djelovanje više žurnih službi, svaka služba djeluje samostalno dok njihovo reagiranje komunikacijski koordinira Županijski centar 112. Voditelji žurnih službi, po potrebi, neposredno ili posredovanjem Županijskog centra 112 dogovaraju način operativne suradnje na mjestu djelovanja/reagiranja.

* **Vođenje evidencije pripadnika operativnih snaga sustava civilne zaštite**

Sukladno Pravilniku o vođenju evidencija pripadnika operativnih snaga sustava civilne zaštite („Narodne Novine“ broj 75/16) ustrojena je evidencija vlastitih pripadnika operativnih snaga sustava civilne zaštite Općine za:

* članove Stožera civilne zaštite,
* povjerenike civilne zaštite i njihove zamjenike,
* koordinatore na lokaciji,
* pravne osobe od interesa za sustav civilne zaštite Općine.

Podaci o pripadnicima operativnih snaga kontinuirano se ažuriraju u planskim dokumentima.

* **Stožer civilne zaštite Općine**

Stožer civilne zaštite Općine Stubičke Toplice imenovan je Odlukom načelnika Općine (KLASA: 810-01/17-01/09, URBROJ: 2113/03-03-17-14, od, 27.07.2017.god.). Stožer civilne zaštite Općine sastoji se od načelnika Stožera, zamjenika načelnika Stožera te 10 članova Stožera. Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite. Radom Stožera civilne zaštite Općine rukovodi načelnik Stožera, a kada se proglasi velika nesreća, rukovođenje preuzima načelnik Općine. Stožer civilne zaštite Općine upoznat je sa Zakonom o sustavu civilne zaštite („Narodne Novine“ broj 82/15, 118/18, 31/20) te drugim zakonskim aktima, načinom djelovanja sustava civilne zaštite, načelima sustava civilne zaštite te sl. Većina članova Stožera civilne zaštite Općine osposobljena je za provođenja mjera i aktivnosti u sustavu civilne zaštite. Temeljem članka 6. st.2 Pravilnika o mobilizaciji, uvjetima i načinu rada operativnih snaga sustava civilne zaštite („Narodne Novine“ broj 69/16), u slučaju velike nesreće, Stožer civilne zaštite Općine može predložiti organiziranje volontera i način njihovog uključivanja u provođenje određenih mjera i aktivnosti u velikim nesrećama i katastrofama, u suradnji sa središnjim tijelom državne uprave nadležnim za organiziranje volontera. Način rada Stožera uređuje se Poslovnikom o radu Stožera koji donosi načelnik Općine. Dio članova Stožera civilne zaštite Općine završilo je osposobljavanje, sukladno Zakonu o sustavu civilne zaštite, koje je provodila Državna uprava prema programu osposobljavanja članova stožera civilne zaštite koji je donosio čelnik Državne uprave prije pripajanja Ministarstvu unutarnjih poslova.

Kontakt podaci Stožera civilne zaštite kao i drugih operativnih snaga sustava civilne zaštite (adrese, fiksni i mobilni telefonski brojevi), kontinuirano se ažuriraju u planskim dokumentima Općine.

U razdoblju od 2020. do 2023. godine Stožer civilne zaštite Općine usmjerava svoje aktivnosti na:

* kontinuirani rad svih članova Stožera civilne zaštite,
* osposobljavanje koje provodi MUP - Ravnateljstvo civilne zaštite - Područni ured civilne zaštite Varaždin – Služba civilne zaštite Krapina, prema Programu osposobljavanja članova Stožera civilne zaštite koji donosi ministar, u roku od godinu dana od imenovanja u Stožer civilne zaštite,
* održavanje sjednica Stožera civilne zaštite, najmanje dva puta godišnje, posebice uoči protupožarne sezone kako bi se razmotrio Plan primjene Programa aktivnosti u provedbi posebnih mjera zaštite od požara od interesa za Republiku Hrvatsku za područje Općine, za tekuću godinu,
* upoznavanje sa izmjenama u normativnom uređenju i promjenama u planskim dokumentima u sustavu civilne zaštite.
* **Operativne snage vatrogastva Općine**

Vatrogastvo uz druge službe i pravne osobe koje se zaštitom i spašavanjem bave u okviru redovne djelatnosti, predstavlja okosnicu sustava civilne zaštite na području Općine i ima obvezu uključivanja u sustav civilne zaštite kroz svoju djelatnost. Vatrogasna zajednica Općine nije ustrojena, prioritetno se uzbunjuje središnja vatrogasna postrojba DVD Pila. DVD Pila broji ukupno 12 aktivnih članova. DVD Strmec Stubički broji ukupno 50 članova.

Broj operativnih vatrogasaca zadovoljava. U narednom periodu trebalo bi pristupiti permanentnom obučavaju postojećeg broja vatrogasaca, kao i nabavi nove opreme.

Zadaće i ciljevi operativnih snaga vatrogastva Općine utvrđeni su Zakonom o vatrogastvu („Narodne Novine“ broj 125/19), Zakonom o zaštiti od požara („Narodne Novine“ broj 92/10), Statutom i Godišnjim programom rada.

U razdoblju od 2020. do 2023. godine u području vatrogastva Općine potrebno je:

* kontinuirano usklađivati Plan zaštite od požara Općine,
* kontinuirano usklađivati Plan uzbunjivanja dobrovoljnih vatrogasnih društava,
* provođenje preventivnih mjera: dežurstva i ophodnje svih društava posebice u vrijeme paljenja trave, korova i „Uskrsnih krjesova“,
* opremati DVD-e u skladu s Pravilnikom o minimumu tehničke opreme i sredstava vatrogasnih postrojbi („Narodne Novine“ broj 43/95, 91/02)
* provoditi osposobljavanje i usavršavanje vatrogasnih kadrova putem teorijske nastave, praktičnim, kondicijskim i tjelesnim vježbama,
* donošenje Financijskog plana i Godišnjeg programa rada,
* provjera ispravnosti postojeće opreme i vozila te nabava nove potrebne opreme,
* Organizacija natjecanja,
* Sudjelovanje na raznim natjecanjima za sve uzraste,
* Sudjelovanje u vježbama prema Planu vježbi CZ.
* **Gradsko društvo Crvenog križa Donja Stubica**

Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa i Zakona o sustavu civilne zaštite („Narodne Novine“ broj 82/15, 118/18, 31/20).

Kao jedna od zadaća civilne zaštite i Društva je osposobljavanje članova i građana za njihovu samozaštitu u velikim nesrećama i katastrofama te drugim izvanrednim situacijama, kao i ustrojavanje, obučavanje i opremanje ekipa prve pomoći za izvršenje zadaća u mjerama i aktivnostima civilne zaštite.

U razdoblju od 2020. do 2023. godine Gradsko društvo Crvenog križa Donja Stubica organizira:

* zastupa i promiče ideje i načela Međunarodnog pokreta Crvenog križa i Crvenog polumjeseca, kao i međunarodnog humanitarnog prava,
* organizira i vodi službu traženja
* traži, prima i raspoređuje humanitarnu pomoć
* pokreće i organizira akcije solidarnosti za pomoć osobama u potrebi i žrtvama velikih prirodnih, ekoloških i drugih nesreća te osigurava čuvanje određenih količina materijalnih dobara za te potrebe,
* organizira razne oblike međusobnog pomaganja građana,
* podiže i unapređuje zdravstvenu kulturu građana,
* organizira i provodi akcije dobrovoljnog darivanja krvi, okuplja darivatelje, vodi o njima evidenciju i utvrđuje mjerila za priznanje te im dodjeljuje priznanja i potvrde
* osposobljava građane za pružanje prve pomoći u svakodnevnom životu, školovanju, na radu, u nesrećama
* obavlja i druge poslove sukladno zakonu
* Osim javnih ovlasti, Gradsko društvo Crvenog križa Donja Stubica obavlja i sljedeće zadaće i poslove:
* vodi skrb i brigu o posebno ugroženim kategorijama stanovništva
* posebnu pažnju pridaje radu s mladeži.
* **Hrvatska gorska služba spašavanja (HGSS) – Stanica Krapina**

HGSS je dobrovoljna i neprofitna humanitarna služba javnog karaktera. Specijalizirana je za spašavanje na planinama, stijenama, speleološkim objektima i drugim nepristupačnim mjestima kada pri spašavanju treba primijeniti posebno stručno znanje i upotrijebiti opremu za spašavanje na planinama. HGSS je prepoznata kao operativna snaga spašavanja i zaštite ljudskih života s obzirom na to da se time bavi kao svojom redovnom djelatnošću. Hrvatska gorska služba spašavanja – Stanica Krapina ima ukupno 28 članova od čega je 10 članova spašavatelja (osposobljeni za samostalno djelovanje), 15 pripravnika (u tijeku ili pred završetkom školovanja) i 3 suradnika (u tijeku školovanja).

U razdoblju od 2020. do 2023. godine HGSS – Stanica Krapina organizira:

* pravilnu obuku i školovanje novih članova,
* specijslističko školovanje, školovanje instruktorskog i rukovodećeg kadra,
* osposobljavanje i licenciranje članova za specijalne zadatke,
* osnovni tečajevi,
* vježbe,
* preventivne aktivnosti – prepoznavanje i predviđanje opasnih situacija, izrada planova, uvježbavanje i pripremanje Službe za učinkoviti odgovor na iste,
* priprema i kontrola prostora na kojima se provode određeni sadržaji, izrada zemljovida,
* neposredno djelovanje dežurstvima i prisustvom na terenu,
* međunarodna suradnja,
* održavanje interventnosti i redovan rad,
* uređenje vlastitog odgovarajućeg prostora.
* **Udruge građana**

Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio - komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjuju sposobnosti temeljnih operativnih snaga te se uključuju u provođenje mjera i aktivnosti sustava civilne zaštite sukladno odredbama Zakona i Planu djelovanja civilne zaštite Općine.

Na području Općine djeluju udruge građana koje su sa svojim snagama i opremom kojom raspolažu od značaja za sustav civilne zaštite na području Općine, a to su: Planinarsko društvo “Stubaki” Stubičke Toplice, Sportsko ribolovno društvo “Stubaki” Stubičke Toplice, Športsko društvo “Sloga” Stubičke Toplice, Lovačka udruga “Jazavac” Pila – Stubičke Toplice. Ove udruge mogu se uključiti u sustav civilne zaštite u trenutku ukazane potrebe, a s njima treba uspostaviti suradnju na način, da izrade popis snaga i opreme s kojom raspolažu na koju se može računati u danom trenutku.

Članovi udruga mobiliziraju se na temelju naloga, zahtjeva i uputa Stožera civilne zaštite Općine i koordinatora na lokaciji. Članovi udruga ne mogu se istovremeno raspoređivati u više operativnih snaga na svim razinama ustrojavanja sustava civilne zaštite.

U razdoblju od 2020. do 2023. godine Udruge građana će:

* samostalno provoditi osposobljavanje svojih članova,
* prilikom financiranja udruga, sredstva za financiranje će usmjeriti na kupnju materijalno tehničkih sredstava koje su od značaja za civilnu zaštitu (vozila, osobna i skupna oprema i sl.).
* **Povjerenici civilne zaštite i njihovi zamjenici**

Povjerenici civilne zaštite Općine Stubičke Toplice imenovani su Odlukom o imenovanju Povjerenika civilne zaštite (KLASA: 810-01/10-01/14, URBROJ: 2113/03-03-11-4, Stubičke Toplice, 23.03.2011.god.). Za područje Općine imenovano je ukupno 4 povjerenika civilne zaštite. Zamjenici povjerenika nisu imenovani.

Temeljem odredbe članka 34. stavak 1. Zakona o sustavu civilne zaštite („Narodne Novine“ broj 82/15, 118/18, 31/20), a sukladno Procjeni rizika od velikih nesreća za Općinu Stubičke Toplice („Službeni glasnik Krapinsko – zagorske županije“ broj 2/20), Općinski načelnik Općine Stubičke Toplice donijeti će Odluku o imenovanju povjerenika civilne zaštite i njihovih zamjenika.

Povjerenici civilne zaštite i njihovi zamjenici imenuju se za naselja Općine Stubičke Toplice, a sukladno kriteriju 1 povjerenik i 1 zamjenik povjerenika za maksimalno 300 stanovnika.

Za povjerenike civilne zaštite i njihove zamjenike imenuju se kako slijedi**:**

* Za naselje Pila (1 povjerenik i 1 zamjenik povjerenika za 175 stanovnika)
* Za naselje Sljeme (1 povjerenik i 1 zamjenik povjerenika za 22 stanovnika)
* Za naselje Strmec Stubički (1 povjerenik i 1 zamjenik povjerenika za 763)
* Za naselje Stubičke Toplice (1 povjerenik i 1 zamjenika povjerenika za 1.845 stanovnika)

Povjerenici civilne zaštite i njihovi zamjenici:

* sudjeluju u pripremanju građana za osobnu i uzajamnu zaštitu te usklađuju provođenje mjera osobne i uzajamne zaštite,
* daju obavijesti građanima o pravodobnom poduzimanju mjera civilne zaštite te javne mobilizacije radi sudjelovanja u sustavu civilne zaštite,
* sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite,
* organiziraju zaštitu i spašavanje pripadnika ranjivih skupina,
* provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavješćuju inspekciju civilne zaštite
* **Koordinatori na lokaciji**

Na temelju članka 35. Zakona o sustavu civilne zaštite („Narodne Novine“ broj 82/15, 118/18, 31/20), a sukladno Procjeni rizika od velikih nesreća za Općinu Stubičke Toplice („Službeni glasnik Krapinsko – zagorske županije“ broj 2/20), načelnik Stožera civilne zaštite Općine Stubičke Toplice donijeti će Odluku o imenovanju koordinatora na lokaciji Općine Stubičke Toplice.

Koordinatori na lokaciji Općine Stubičke Toplice imenovani su za sljedeće rizike:

* potres
* poplava
* epidemije i pandemije
* ekstremne vremenske pojave (ekstremne temperature)
* industrijska nesreća.

Ovisno o specifičnostima izvanrednog događaja načelnik Stožera civilne zaštite Općine određuje koordinatora i upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

Koordinatora na lokaciji Stožer civilne zaštite Općine nakon zaprimanja obavijesti o velikoj nesreći ili katastrofi, mobilizira odmah po saznanju i upućuje ga na mjesto incidenta prije dolaska operativnih snaga.

* **Pravne osobe od interesa za sustav civilne zaštite**

Temeljem odredbe članka 17. stavaka 1. podstavaka 3. Zakona o sustavu civilne zaštite („Narodne Novine“, broj 82/15, 118/18, 31/20), članka 25. stavka 1. točke 16. Statuta Stubičke Toplice („Službeni glasnik Krapinsko – zagorske županije“, broj 16/09, 9/13 i 15/18), a sukladno Odluci o donošenju Procjene rizika od velikih nesreća Općine Stubičke Toplice („Službeni glasnik Krapinsko – zagorske županije“, broj 2/20), uz prethodnu suglasnost Službe civilne zaštite Krapina, Općinsko vijeće Općine Stubičke Toplice donijeti će Odluku o određivanju pravnih osoba od interesa za sustav civilne zaštite Općine Stubičke Toplice.

Pravne osobe od interesa za sustav civilne zaštite na području Općine Stubičke Toplice su:

* Osnovna škola Vladimir Bosnar Stubičke Toplice, Strmečka cesta 5a, 49 244 Stubičke Toplice,
* Stubaki prijevoz d.o.o., Strmec Stubički 178, 49 244 Stubičke Toplice.

U cilju što kvalitetnijeg uključivanja pravnih osoba u sustav civilne zaštite u razdoblju od 2020. do 2023. godine Općina će temeljem izvoda iz Plana civilne zaštite Općine odrediti mjere (konkretne zadaće) i aktivnosti za svaku pravnu osobu u sustavu civilne zaštite i usmjeriti pravne osobe od interesa za sustav civilne zaštite na izradu svojih Operativnih planova te prema tome kontinuirano usklađivati i ažurirati svoje planske dokumente civilne zaštite.

U slučaju mobilizacije pravnih osoba od interesa za sustav civilne zaštite, Općina će pravnim osobama podmiriti stvarno nastale troškove djelovanja ljudskih snaga i materijalnih resursa u provedbi mjera i aktivnosti civilne zaštite, a isto će se regulirati sporazumom.

# 5. MJERE I AKTIVNOSTI U SUSTAVU CIVILNE ZAŠTITE

* **Građani u sustavu civilne zaštite**

Svaki građanin dužan je brinuti se za svoju osobnu sigurnost i zaštitu te provoditi mjere osobne i uzajamne zaštite i sudjelovati u aktivnostima sustava civilne zaštite. Pod mjerama osobne i uzajamne zaštite podrazumijevaju se osobito: samopomoć i prva pomoć, premještanje osoba, zbrinjavanje djece, bolesnih i nemoćnih osoba i pripadnika drugih ranjivih skupina, kao i druge mjere civilne zaštite koje ne trpe odgodu, a koje se provode po nalogu nadležnog stožera civilne zaštite i povjerenika civilne zaštite, uključujući i prisilnu evakuaciju kao preventivnu mjeru koja se poduzima radi umanjivanja mogućih posljedica velike nesreće i katastrofe. Osoba koja je u slučaju velike nesreće i katastrofe nastradala dužna se prijaviti nadležnom tijelu Općine koje vodi evidenciju stradalih osoba radi ostvarivanja prava na pomoć (materijalnu, financijsku, privremeni smještaj, organiziranu prehranu i slično).

Mjere civilne zaštite su jednokratni postupci i zadaće koje provode svi sudionici u sustavu civilne zaštite na svim razinama radi spašavanja života i zdravlja građana, materijalnih i kulturnih dobara i okoliša, i to: uzbunjivanje i obavješćivanje, evakuacija, zbrinjavanje, sklanjanje, spašavanje, prva pomoć, kemijsko – biološko – radiološko - nuklearna zaštita (KBRN zaštita), asanacija (humana, animalna, asanacija terena), zaštita životinja i namirnica životinjskog porijekla te zaštita bilja i namirnica biljnog porijekla.

Edukacija i jačanje svijesti stanovnika Općine u području civilne zaštite - u pravcu postizanja pravilnog postupanja i smanjenja šteta konstantno će se educirati stanovništvo na sljedeći način:

* provođenjem informiranja građana putem sredstava javnog informiranja,
* provođenjem informiranja građana kroz rad mjesnih odbora i drugih institucija,
* prema postojećem kalendaru obilježavanje svih datuma od značaja za civilnu zaštitu (Dan civilne zaštite Republike Hrvatske→01. ožujka; Dan europskog broja 112→11. veljače i Međunarodni dan smanjenja rizika od katastrofa→13. listopada),
* prezentacije rada redovnih snaga civilne zaštite putem vježbi civilne zaštite Općine, prema Planu vježbi civilne zaštite.
* **Uzbunjivanje i obavješćivanje**

Uzbunjivanje stanovništva provodit će se sukladno Pravilniku o postupku uzbunjivanja stanovništva („Narodne Novine“ broj 69/16). Odluku o uzbunjivanju stanovništva putem sirena, oglašavanjem znaka neposredne opasnosti ili upozorenja na nadolazeću opasnost, s priopćenjem za stanovništvo donosi izvršno tijelo Općine, a u slučaju njegove odsutnosti ili spriječenosti načelnik Stožera civilne zaštite Općine.

Odluka o uzbunjivanju stanovništva donosi se na temelju informacija ranog upozoravanja institucija iz javnog sektora u sklopu propisanog djelokruga u području meteorologije, hidrologije i obrane od poplava, ionizirajućeg zračenja, inspekcijske službe i institucija koje provode znanstvena istraživanja, informacija o neposrednoj opasnosti od nastanka nesreće koje prikupljaju operateri postrojenja s opasnim tvarima, hidroakumulacija i vatrogastvo i informacije koje prikupljaju Ministarstvo obrane i Ministarstvo unutarnjih poslova.

Odluka o uzbunjivanju stanovništva s priopćenjem za stanovništvo upućuje se Županijskom centru 112, telefonskim pozivom na broj 112.

Pravne osobe – operateri dužni su uspostaviti i održavati sustav uzbunjivanja u perimetru stvarnih rizika za građane i to:

* pravne osobe koje se bave djelatnošću koja svojom naravi može ugroziti život i zdravlje građana, materijalna i kulturna dobra i okoliš, a koje koriste velike količine opasnih tvari propisane posebnim propisima na području zaštite okoliša te su dužne izrađivati izvješća o sigurnosti,
* pravne osobe koje su vlasnici ili upravljaju akumulacijama vode i vodnim kanalima za proizvodnju električne energije i opskrbu vodom,
* pravne osobe koje se bave djelatnošću koja svojom naravi može ugroziti život i zdravlje građana, materijalnih i kulturnih dobara i okoliša, a posluju unutar industrijske zone koja je prema aktima središnjeg tijela državne uprave nadležnog za zaštitu okoliša ugrožena domino efektom.

Vlasnici i korisnici objekata u kojima se okuplja ili istodobno boravi više od 250 osoba te odgojne, obrazovne, zdravstvene i druge ustanove, sportske dvorane, stadioni, proizvodni prostori i slično, u kojima se zbog buke ili akustičke izolacije ne može osigurati dovoljna čujnost sustava za javno uzbunjivanje, dužni su uspostaviti i održavati odgovarajući interni sustav za uzbunjivanje i obavješćivanje te preko istog osigurati provedbu javnog uzbunjivanja i prijem priopćenja Županijskog centra 112 o vrsti opasnosti i mjerama za zaštitu koje je potrebno poduzeti.

* **Područje prostornog uređenja uređeno je:**

Stanje u prostornom planiranju potrebno je prioritetno regulirati kako bi se njegove vrijednosti i kvaliteta očuvale za razvojne potrebe budućih generacija.

* Zakonom o sustavu civilne zaštite („Narodne Novine“ broj 82/15, 118/18, 31/20) definirani su Zahtjevi sustava civilne zaštite u području prostornog uređenja i oni znače preventivne aktivnosti i mjera koje moraju sadržavati dokumenti prostornog uređenja Općine,
* člankom 49., stavkom 2. Zakona o sustavu civilne zaštite („Narodne Novine“ broj 82/15, 118/18, 31/20) propisano je da će Ministar donijeti pravilnik o mjerama civilne zaštite u prostornom planiranju, s obzirom na to da navedeni Pravilnik nije donesen, mjere civilne zaštite u prostornom planiranju nisu definirane u Procjeni rizika od velikih nesreća za Općinu Stubičke Toplice te kao takve nije moguće uvrstiti u dokumente prostornog uređenja Općine,
* NOVI PPUO, “Službeni glasnik KZŽ”, broj 10/09,
* I. Izmjene i dopune, “Službeni glasnik KZŽ”, broj 15/10,
* II. Ciljane izmjene i dopune, “Službeni glasnik KZŽ”, broj 17/13,
* III. Izmjena i dopuna, “Službeni glasnik KZŽ”, broj 19/14,
* Pročišćeni tekst, “Službeni glasnik KZŽ”, broj 28/14,
* IV. Izmjene i dopune, “Službeni glasnik KZŽ”, broj 20/16,
* Pročišćeni tekst Odredbi, “Službeni glasnik KZŽ”, broj 32/16.

# 6. FINANCIRANJE SUSTAVA CIVILNE ZAŠTITE

Temeljem članka 72. stavaka 1. i 2. Zakona o sustavu civilne zaštite („Narodne novine“, broj 82/15, 118/18, 31/20) Proračunom Općine osiguravaju se financijska sredstva za pozivanje, raspoređivanje, popunu, opremanje, osposobljavanje, uvježbavanje, aktiviranje, mobiliziranje i djelovanje operativnih snaga sustava civilne zaštite sukladno ovim Smjernicama i Godišnjim planom razvoja sustava civilne zaštite Općine.

U Proračunu Općine osiguravaju se financijska sredstva za izvršavanje mjera i aktivnosti u sustavu civilne zaštite. Financiranjem sustava civilne zaštite potrebno je postići racionalno, funkcionalno i učinkovito djelovanje sustava civilne zaštite.

Slijedom navedenoga potrebno je osigurati financijska sredstva za:

* operativne snage vatrogastva,
* GDCK Donja Stubica,
* HGSS - Stanicu Krapina,
* udruge građana,
* povjerenike civilne zaštite i njihove zamjenike (osposobljavanje i opremanje),
* naknadu mobiliziranim povjerenicima civilne zaštite i njihovim zamjenicima,
* naknadu troškova pravnim osobama od interesa za sustav civilne zaštite,
* naknadu za privremeno oduzete pokretnine radi provedbe mjera civilne zaštite.

# 7. ZAKLJUČAK

Sustav civilne zaštite je oblik pripremanja i sudjelovanja sudionika civilne zaštite u reagiranju u slučaju izbijanja velike nesreće i/ili katastrofe i otklanjanju mogućih uzoraka te posljedica istih.

Općina u okviru svojih prava i obveza utvrđenih Ustavom i zakonom, uređuje, planira, organizira, financira i provodi civilnu zaštitu.Dobra suradnja svih operativnih snaga sustava civilne zaštite bitna je za uspješno djelovanje u velikim nesrećama i katastrofama, a doprinosi i racionalnom trošenju financijskih sredstava iz proračuna.

Stanje izrađenosti dokumenata iz područja sustava civilne zaštite je zadovoljavajuće. Usvajanjem Procjene rizika od velikih nesreća dati je temelj za donošenje svih akata sukladno važećim zakonskim i podzakonskim propisima.

**Ad.8.**

**Donošenje Odluke o izmjeni Odluke o imenovanju službenika za informiranje i zamjenika.**

Tomislav Mlinarić, predsjednik Općinskog vijeća Općine Stubičke Toplice, obavještava prisutne da su materijali dani u prilogu poziva.

Kako nema upita na usvajanje se daje donošenjeOdluke o izmjeni Odluke o imenovanju službenika za informiranje i zamjenika.

Jednoglasno sa deset (10) glasova donosi se

**ODLUKA O IZMJENI ODLUKE O IMENOVANJU SLUŽBENIKA ZA INFORMIRANJE I ZAMJENIKA**

**Članak 1.**

Članak 1. stavak 1. Odluke o imenovanju službenika za informiranje i zamjenika („Službeni glasnik Krapinsko-zagorske županije“ broj: 7/19) mijenja se i glasi:

„ Članak 1. stavak 1.

Imenuje se Tea Penezić, mag.iur., viši stručni suradnik za pravne poslove u Jedinstvenom upravnom odjelu Općine Stubičke Toplice, službenom osobom mjerodavnom za rješavanje ostvarivanja prava na pristup informacijama (u daljnjem tekstu: službenik za informiranje) do povratka na rad Maje Ivačević, dipl.iur., pročelnice Jedinstvenog upravnog odjela Općine Stubičke Toplice, odsutne radi korištenja rodiljnog i roditeljskog dopusta.“

**Članak 2.**

Ova Odluka stupa na snagu osmog dana od dana objave, a objavit će se u Službenom glasniku Krapinsko-zagorske županije.

**Ad.9.**

**Davanje suglasnosti na prijedlog 1. izmjene financijskog plana Općinske knjižnice Stubičke Toplice za 2020. godinu**

Tomislav Mlinarić, predsjednik Općinskog vijeća Općine Stubičke Toplice, obavještava prisutne da su materijali dani u prilogu poziva.

Kako nema upita, na usvajanje se daje Odluka o davanju suglasnosti na I. izmjenu financijskog plana Općinske knjižnice Stubičke Toplice za 2020. godinu.

Jednoglasno, sa deset (10) glasova donosi se

**O D L U K A**

**Članak 1.**

Daje se suglasnost na I. izmjenu financijskog plana Općinske knjižnice Stubičke Toplice za 2020. godinu.

**Članak 2.**

Ova Odluka stupa na snagu danom donošenja.

**Ad.10.**

**Davanje suglasnosti na prijedlog 1. izmjene financijskog plana Dječjeg vrtića ZVIREK Stubičke Toplice za 2020. godinu.**

Tomislav Mlinarić, predsjednik Općinskog vijeća Općine Stubičke Toplice, obavještava prisutne da su materijali dani u prilogu poziva.

Kako nema upita, na usvajanje se daje Odluka o davanju suglasnosti na I. izmjenu financijskog plana Dječjeg vrtića ZVIREK Stubičke Toplice za 2020. godinu.

Jednoglasno, sa deset (10) glasova donosi se

**O D L U K A**

**Članak 1.**

Daje se suglasnost na I. izmjenu financijskog plana Dječjeg vrtića „Zvirek“ za 2020. godinu.

**Članak 2.**

Ova Odluka stupa na snagu danom donošenja.

**Ad.11.**

**Pitanja i prijedlozi.**

Vijećnica Sabina Frgec zamolila ja za riječ napomenuvši da ima pitanje za načelnika i dvije isprike. Postavlja pitanje načelniku, kako će se zatvoriti financijska konstrukcija zgrade sportske dvorane i dogradnje škole. Koristi priliku da se javno ispriča vijećniku kolegi Filipu Pošteku. Obzirom da je na prošloj sjednici Općinskog vijeća prozvala Terme Stubaki d.o.o. da nisu platili troškove komunalne naknade za 2019. godinu. Slijedeći dan je, bez traženja, dobila na e mail informaciju da je komunalna naknada za 2019. godinu plaćena u 2020. godini iako se komunalna naknada plaćala u 2019. godini pa moli da joj se kaže dali je to nekakav interni dogovor ili je nešto bilo krivo. Moli da joj se to pojasni i ispričava se jer je navela da Terme Stubaki d.o.o. nisu platile dugovanje za komunalnu naknadu u 2019. g., obzirom da je imala zaključeni račun sa 31.12.2019. godine.

Nadalje obratila se načelniku, kojem je na prošloj sjednici uputila pitanje vezano za Slamaricu i hotel Sljeme. Pitanje nadstrešnice hotela Sljeme stoji no područje oko njega i oko Slamarice nije uređeno. Postavlja pitanje vezano za Odluku o komunalnom redu: jesmo li jednaki, jednakiji i po čemu Odluku o komunalnom redu pojedinci krše bez ikakvih sankcija.

Druga isprika vezana je za prošlu sjednicu kada je direktorica Turističke zajednice bila neugodna i vrlo ne profesionalna i kada je na njeno pitanje odgovorila ne profesionalno, a na što nije reagirao ni predsjednik Općinskog vijeća. Dobila je odgovor direktorice Turističke zajednice pa bi voljela to pročitati. Radi se javnoj isprici.

Predsjednik vijeća postavio je upit vijećnici o tome da li je to nužno obzirom su svi vijećnici dobili taj isti e mail. Podsjetio je vijećnicu da je on reagirao i zamolio ju za razumijevanje.

Vijećnica Sabina Frgec traži da pročita ispriku obzirom da je to njeno pravo kao i činjenicu da je direktorica bila vrlo neugodna i neprofesionalna, a nju se molilo za razumijevanje.

Predsjednik se ponovno obraća vijećnici smatrajući da nema potrebe da se čita javno kao i uz napomenu da i on osobno očekuje njenu ispriku. Potvrđuje da joj ne može zabraniti čitanje.

Vijećnica izražava da bi voljela pročitati tekst no konstatira da ako joj se ne dozvoli čitanje isprike da će je staviti na javne mreže.

Vijećnik Nikola Kristić predlaže da vijećnica pročita ispriku.

Vijećnica Sabina Frgec čita ispriku upućenu od strane direktorice Turističke zajednice u kojoj se ispričava za neprofesionalnost, daje odgovor na postavljeni upit o broju ostvarenih noćenja, te ujedno zahvaljuje načelniku za pomoć i angažmanu oko liječenja i pružanju potpore u teškim životnim okolnostima. Kao i isprike predsjedniku organizacijskog odbora MUF-a i članovima. Ujedno i navodi projekte koji će se prijavljivati za dodjelu sredstava potpore. Vijećnica komentira da pismo sadržava bitne elemente koje bi trebalo prokomentirati na jednoj od idućih sjednica. Kao bitnu informaciju navodi i činjenicu da je Ugovor sa Gradom Zagrebom za manifestaciju potpisan tek u 12. mjesecu.

Josip Beljak, načelnik općine, odgovara na postavljeni upit o školi i sportskoj dvorani, da je već više puta napomenuo da se ide sa projektiranjem i da sve bude spremno za dobivanje financijske omotnice. Svi očekuju da će Vlada iz dogovarati da će se i dogradnja škole moći prijaviti za apliciranje preko EU fondova, a isto tako i dvorane. Kao što je i župan napomenuo postoji mogućnost da će se moći prijavljivati i dogradnja škola i potrebno je imati pripremljenu dokumentaciju kako bismo mogli aplicirati i financirati se iz tih izvora, a ako ne škola će se financirati kreditnim zaduženjem budući da smo za to još uvijek sposobni. Projekt javne rasvjete je zeleni projekt koji štiti okoliš i kao takav se ne ubraja u financijski potencijal općine. Što se tiče dvorane svi se nadamo da će biti mogućnost prijave prema postojećim informacijama. Vezano za Slamaricu napomenuo je da se ne ide na represiju i represivne mjere već da se ide prema dogovoru i dobroj vjeri.

Filip Poštek komentirao je stanje oko Slamarice riječima da prema njegovim informacijama to je trebalo biti pokošeno, no da će osobno još provjeriti o čemu se radi.

Vijećnik Nikola Kristić obratio se vijećnicima da slijedom prošle sjednice i preminulog Dragutina Gospočića najavljuje i predlaže i moli za podršku da se jedan od parkića nazove njegovim imenom, jer Općina može ulicama i parkovima dati imena. Naravno nakon proteka nekog vremena. Predlaže da se na zadnjoj sjednici ovog saziva vijeća to napravi u počast čovjeka koji se time bavio dugo godina. Zahvaljuje načelniku na korektnoj suradnji za festival poezije Vesna Parun, koji je digao standarde i otišao stepenicu više ove godine. Unatoč situaciji sa coronom sve je napravljeno prema programu i planu. Zahvaljuje i zamjenici načelnika na dolasku i nekoliko uvodnih riječi. Mišljenja je da se može uz korektnu suradnju napraviti nešto korisno za opću dobrobit ovog mjesta.

Festival je kroz medije prošao kao jedna prekrasna kulturna razglednica Stubičkih Toplica.

Vijećnica Sabina Frgec postavila je pitanje kada kreće participacija za udžbenike učenika srednjih škola, na što je odgovorio načelnik da to kreće od jeseni. Upit vijećnice je hoće li obavijest ići u osmom mjesecu, radi roditelja i računa koje je potrebno čuvati. Načelnik odgovara da će sve ići na vrijeme.

Tomislav Mlinarić, predsjednik Općinskog vijeća, obratio se vijećnicima da se odmore tokom ljetne stanke i da nakon toga zajedničkim snagama krenu raditi ponovo u devetom mjesecu. Zahvaljuje na dolasku i zaključuje sjednicu u 19,55 sati.

KLASA:021-05/20-01/24

URBROJ:2113/03-01-20-3

Stubičke Toplice, 01.07.2020.

Zapisničar Predsjednik Općinskog vijeća

Općine Stubičke Toplice

Melita Šarić Tomislav Mlinarić